מסעד ברהום

מסעד ברהום (בערבית: مسعد برهوم; נולד ב-23 בפברואר 1960) הוא רופא ערבי-ישראלי ופרופסור בפקולטה לרפואה בגליל של אוניברסיטת בר-אילן, מנהל המרכז הרפואי לגליל בנהריה. בעבר היה מנהל בית החולים המשפחה הקדושה בנצרת.

 ביוגרפיה ולימודים 
מסעד ברהום נולד בשפרעם, ישראל, למשפחה ערבית-נוצרית, בת ארבעה ילדים. אמו, רוזט, הייתה עקרת בית ואביו, האני, היה מנהל עבודה בתחום הבנייה. בגיל שנתיים עברה המשפחה לחיפה, ובגיל חמש חזרה לשפרעם, שם למד בבית ספר קתולי וסיים בהצטיינות, כאשר בגיל 13 עברה המשפחה שוב לחיפה. 
בחיפה למד שנה אחת בעירוני א' (בזמן מלחמת יום הכיפורים) ולאחריה עבר לבית ספר נוצרי אורתודוקסי בעיר.

בשנים 1979–1985 השלים לימודי רפואה בבית הספר לרפואה של הטכניון.

ב-1986 התחיל התמחות ברפואה פנימית בבית-החולים רמב"ם שבחיפה, ובהמשך עבר לרפואת משפחה, במסגרת אוניברסיטת בן-גוריון, שלוחת חיפה.

בשנים 1994–1995 השלים קורס בניהול מערכות בריאות באוניברסיטת חיפה. ובשנים 2004–2006 השלים לימודי תואר שני במנהל מערכות בריאות, באוניברסיטת חיפה.

הוא בוגר התוכנית למנהיגות בכירה בשירות המדינה מטעם קרן וקסנר, בית הספר לממשל ע"ש קנדי באוניברסיטת הרווארד (2014–2015). ובוגר תוכנית דירקטורים ונושאי משרה בכירים בתאגידים, להב פיתוח מנהלים ע"ש דניאל רקנאטי, הפקולטה לניהול ע"ש קולר, אוניברסיטת תל אביב (2022).

 קריירה 
עם סיום התמחותו ברפואת משפחה החל לנהל את מרפאת יקנעם ושימש כרופא אזורי של הרי מנשה בשירותי בריאות כללית. 

בשנים 1994–1997 היה מנהל מערך כללית בית של שירותי בריאות כללית במחוז חיפה והגליל המערבי, זאת לאחר שפיתח את היחידה להמשך טיפול של המחוז. בתום תפקידו, שב למחוז חיפה והגליל המערבי כמנהל מערך אשפוז הבית.

בשנים 1998–1999 שימש כמנהל מערך אשפוז בית לתושבי מחוז חיפה והגליל המערבי, בשhרותי בריאות כללית.

כמנהל רפואי של בית החולים המשפחה הקדושה 

בשנים 1999–2007 שימש כמנהל הרפואי של בית החולים המשפחה הקדושה, אחד משלושת בתי החולים הנוצריים הפרטיים בנצרת. בין הישגיו: השלמת מהלך אסטרטגי להכרה בבית החולים כמרכז להוראת סטודנטים לרפואה הלומדים בטכניון, פתיחת יחידה לטיפול נמרץ כללי וטיפול נמרץ לב והקמת יחידת דיאליזה. בנוסף, הוקמה יחידה ראשונה מסוגה הפועלת בבית חולים במגזר הערבי לטיפול בתחום סרטן השד. בתקופת פעילותו נבנתה תוכנית ארגונית למענה במצבי חירום ובכללה תוכנית למתן מענה לאירועים עם ריבוי נפגעים (אר"ן) והושלמה תשתית לחדר מיון התומך בצורכי השגרה והחירום. כמו כן, הוקמה מחלקת נשים ומיילדות חדשה, והיקף הבאות ללדת בה עלה מ-1,200 ל-2,000 לידות בשנה.

כמנהל המרכז הרפואי לגליל 
פרופסור ברהום הוא הערבי הישראלי הראשון שנבחר על ידי משרד הבריאות למנהל בית חולים ממשלתי, בשנת 2007. 

במהלך השנים בהן הוא מנהל את המרכז הרפואי לגליל נפתחו מחלקות חדשות ושירותים חדשניים. בין המחלקות שנפתחו: מחלקה נוירוכירורגית - ראשונה בגליל, מכון MRI, מחלקה אורתופדית שנייה המתמחה בניתוחי עמוד השדרה, מחלקה כירורגית שנייה המתמחה בניתוחי השמנת יתר, כבד וניתוחי דרכי מרה ולבלב, יחידה לפה ולסת, מחלקה פנימית שישית ויחידה להפריה חוץ גופית. בנוסף, הורחבה פעילות מחלקת אף-אוזן-גרון, בה נערכים גם ניתוחי ראש צוואר.

באוגוסט 2008 נמנה עם 11 מנהלי בתי חולים ממשלתיים שחתמו על מכתב לשרי הבריאות והאוצר, שבו הביעו התנגדות להקמת בית חולים ציבורי באשדוד (לימים, בית החולים האוניברסיטאי אסותא אשדוד), בטענה שהמהלך אינו מוצדק כלכלית ועלול לפגוע באיזון המשאבים במערכת הבריאות בישראל.

בשנת 2022 יזם הקמת חממת חדשנות תחת מטריית הידע של המרכז הרפואי לגליל. בשנת 2025, זכתה תוכנית החדשנות של המרכז הרפואי לגליל במכרז של משרד הכלכלה והתעשייה, שהגדיר את תוכנית החדשנות של המרכז הרפואי לגליל ואת בית החולים כליבו של אשכול ה-Health-Tech בגליל המערבי.

בשנת 2023 דורג בית החולים בראשותו כמספר ארבע במדדי האיכות המסכמים של משרד הבריאות מבין 11 בתי חולים כלליים.

ב-7 באוקטובר 2023 בשעה 07:00 בבוקר, עת שנתקבלו הידיעות הראשונות על האסון המתחולל בדרום, הורה פרופסור ברהום להנהלה להגיע מיידית לבית החולים, ובשעה 09:00, לאחר שקיבל סקירה קצרה על הנעשה בדרום, הורה על הורדת כלל בית החולים למתחמי תת-הקרקע והעברת כלל המטופלים, ובראשם מחלקת הפגים, לאזורים ממוגנים. החלטה זו העמידה את בית החולים ביציבה מוגנת, נוכח תקיפות ארגון חזבאללה שהחלו כיומיים לאחר מכן. בית החולים נשאר במתחמי תת-הקרקע למשך 14 חודשים, תחת מבול של תקיפות כטב"מים, טילים ואזעקות וטיפל במהלך המלחמה במעל ל-3,000 נפגעים מתוכם 2,007 חיילים.

במהלך הלחימה נהג פרופסור ברהום להציב את העיקרון של אפס סיכונים לצוות, למטופלים ולבני משפחותיהם המבקרים וקיבל החלטות רבות אשר קיצרו את משכי האשפוז, טייבו את תהליך הטיפול עוד בשלב השהייה במיון וגיבש פתרונות יצירתיים אשר אפשרו לצה"ל ולאזרחים לקבל שירות יעיל ובטוח במרכז. 

בשנת 2025 הקים את "רשות המחקר" במרכז הרפואי לגליל שתהווה פלטפורמה אקדמית למחקרים בסיסיים וקליניים נוספים.

  קריירה אקדמית
בשנים 1998–1999 שימש כמנהל קורס אשפוז בית, הפקולטה לרפואה, אוניברסיטת בן-גוריון, שלוחת חיפה.

ב-2015 מונה למרצה קליני בפקולטה לרפואה בגליל של אוניברסיטת בר-אילן. באוגוסט 2020 עלה לדרגת פרופסור חבר קליני.

תחומי עניין ופרסומים
פרופסור ברהום פרסם 46 מאמרים רפואיים כמחבר/מחבר-שותף. המאמרים שלו מצוטטים כ-300 פעמים בספרות המקצועית. 

תחום עניין מיוחד הוא Patient Blood Management (ניהול מתן עירויי דם). המרכז הרפואי לגליל הוא בית החולים היחיד בישראל שהטמיע שיטות אלה.
פרופסור ברהום יזם פגישות דו שנתיות אשר מוקדשות לנושא זה (2009, 2011, 2013, 2015, 2017, 2019, 2021) בנוכחות פרופסורים מובילים בתחום ומכל העולם.

עניין נוסף קשור למערכת הקומפלמנט ולוקמיה כרונית לימפוציטרית, נושא חדשני בחקר CLL.

מתעניין גם ברפואה ציבורית וגם בניהול מערכות בריאות, ובעל עניין רב ברפואת חירום. פרופסור ברהום אף מתמקד בעניין צמצום פערים בין מרכז לפריפריה.

פעילות ציבורית
מאז מינויו כמנהל המרכז הרפואי לגליל, הוא פועל למימוש חזון לפיו המרכז הרפואי לגליל יהווה מרכז רפואי אוניברסיטאי כוללני, שיספק שירותים רפואיים לתושבי הגליל המערבי ושירותי על לתושבי הגליל כולו, במקצוענות, באיכות, בזמינות ובנגישות הגבוהים ביותר, לצד היותו מוסד להוראה ולמחקר, המעורב בקהילה אותה הוא משרת ופועל לטובתה ורווחתה. ברהום היה מהגורמים המרכזיים שהובילו יחד עם משרדי הממשלה לקידום פתיחתה של הפקולטה לרפואה בגליל מייסודה של אוניברסיטת בר-אילן. כשני שלישים מהסטודנטים בפקולטה מגיעים אל מחלקות המרכז הרפואי בנהריה, המהוות עבורם שדה קליני.

ב-2 במרץ 2014 היה לנציג הראשון של מערכת הבריאות בישראל לפתוח את ועידת איפא"ק בוושיגנטון. ד"ר ברהום נאם בפני 14,000 איש מבכירי הקהילה היהודית בארצות הברית ונציגי הממשל האמריקאי לאחר שהוזמן על ידי המארגנים לספר על הטיפול בפצועים שהגיעו ממלחמת האזרחים בסוריה.

ב-2018 השתתף בפרסום חוצות לרגל חגיגות שנת ה-70 למדינת ישראל.

ב-8 ביולי 2020 מונה על ידי מנכ"ל משרד הבריאות, פרופ' חזי לוי, לחבר ועדה מקצועית מייעצת למיגור ומניעת התפשטות מגפת הקורונה במגזר הערבי. בכתב המינוי ציין פרופ' לוי שעל הוועדה לייעץ ולהציע לו פתרונות בהתאם לנתונים ולמפת התפשטות מגפת הקורונה בחברה הערבית בישראל, ולהכין ניירות עמדה ותוכנית פעולה לעבודה אל מול האוכלוסייה הערבית בתחומים הבאים: הסברה, קטיעת שרשרת ההדבקה, צרכים ייחודיים של החברה הערבית בכל הנוגע למגפת הקורונה ונושאים נוספים, ככל שיעלו.

במאי 2022 זכה בתואר אביר איכות השלטון לשנת 2021.

חיים אישיים
פרופסור ברהום נשוי לד"ר מארי נופי-ברהום, אנדוקרינולוגית ילדים, רופאה בכירה במכון לאנדוקרינולוגיה וסוכרת בילדים, מרכז רפואי העמק ליד עפולה, ומנהלת מרכז בריאות הילד של קופת חולים כללית בנהריה, ולהם שלוש בנות.

פרופסור ברהום ורעייתו מתגוררים בכפר ורדים שבגליל.

פרסים

 2021 - עיטור "עמית פול האריס" מארגון רוטרי העולמי.
 2022 - אות "איכות אביר השלטון" מטעם התנועה לאיכות השלטון בקטגוריית מפעל חיים. 
 2024 - פרס יקיר שירות המדינה לשנת 2024.
 2025 - פרס מפעל חיים ע"ש נח מוזס.

פרסומים עיקריים

 .
 . 

 קישורים חיצוניים 




הערות שוליים

קטגוריה:בעלי תואר דוקטור לרפואה מהטכניון - מכון טכנולוגי לישראל
קטגוריה:סגל רמב"ם - הקריה הרפואית לבריאות האדם
קטגוריה:רופאי שירותי בריאות כללית
קטגוריה:ערבים נוצרים ישראלים
קטגוריה:רופאים ערבים ישראלים
קטגוריה:רופאים פנימיים ישראלים
קטגוריה:רופאי משפחה ישראלים
קטגוריה:מנהלי המרכז הרפואי לגליל
קטגוריה:בוגרי תוכנית המנהיגות הבכירה של קרן וקסנר
קטגוריה:שפרעם: אישים
קטגוריה:כפר ורדים: אישים
קטגוריה:זוכי אות אביר איכות השלטון
קטגוריה:ישראלים שנולדו ב-1960